CELEX: 62018TN0481
Language: fi
Date: 2018-08-01 00:00:00
Title: Asia T-481/18: Kanne 1.8.2018 – Electroquímica Onubense v. ECHA

1.10.2018   
            
            
               FI
            
            
               Euroopan unionin virallinen lehti
            
            
               C 352/42
            
         
      Kanne 1.8.2018 – Electroquímica Onubense v. ECHA
      (Asia T-481/18)
      (2018/C 352/50)
      Oikeudenkäyntikieli: espanja
      
         Asianosaiset
      
      
         Kantaja: Electroquímica Onubense, S.L. (Palos de la Frontera, Espanja) (edustaja: asianajaja González Blanco)
      
         Vastaaja: Euroopan kemikaalivirasto (ECHA)
      
         Vaatimukset
      
      Kantaja vaatii unionin yleistä tuomioistuinta tekemään uuden ratkaisun, jossa todetaan, että Electroquímica Onubense (EQO) -yhtiö täyttää pieniä ja keskisuuria yrityksiä koskevat vaatimukset niiden maksujen soveltamiseksi, jotka on suoritettava tuotteiden rekisteröimiseksi EHCAssa.
      
         Oikeudelliset perusteet ja pääasialliset perustelut
      
      Kanteensa tueksi kantaja vetoaa viiteen kanneperusteeseen.
      
                  1)
               
               
                  Ensimmäinen kanneperuste perustuu siihen, että riidanalaiseen päätökseen liitetyssä pienten ja keskisuurten yritysten laskelmassa viitataan kantajan yhteyteen ERCROSin kanssa vuosina 2013 ja 2014 ja että siinä jätetään ottamatta huomioon äärimmäisen tärkeä tieto eli se, että se perustettiin helmikuussa 2015 ja sen yhtiöpääoma oli 3 000 euroa eli Espanjan kauppalainsäädännössä vaadittu lainmukainen vähimmäismäärä. Tältä osin kantaja väittää, että uuden yhtiön yhtiöpääoma on ratkaiseva sen luokittelemiseksi pieneksi yritykseksi, koska EQO täyttää tosiasiallisesti voimassa olevan säännöstön mukaiset kriteerit, eikä ERCROS-yhtiön osallistuminen siihen voi muuttaa sitä suureksi yritykseksi.
               
            
                  2)
               
               
                  Toinen kanneperuste perustuu siihen, että ERCROS oli EQO:n ainoa osakas yhtiön perustamisen (18.2.2015) ja yhtiöosuuksien siirtämisen SALINAS DEL ODIELille (2.6.2015) välisenä aikana, ja tämä johtui yksinomaan suhdanne- ja rahoitussyistä EQO:n omaisuuden siirron helpottamiseksi sen lopulliselle saajalle eli SALINAS DEL ODIELille.
               
            
                  3)
               
               
                  Kolmas kanneperuste perustuu siihen, että varainhoitovuoden 2015 päättyessä EQO ei enää ollut välittömästi eikä välillisesti ERCROSin (jota pidetään suurena yrityksenä) omistuksessa, vaan se oli sitä vastoin SALINAS DEL ODIELin (jota pidetään keskisuurena yrityksenä) omistuksessa.
               
            
                  4)
               
               
                  Neljäs kanneperuste, joka perustuu siihen, että EQO:n koon määrittämiseksi kyseessä olevan säännöstön soveltamista varten ratkaisevaa voi olla vain yhteys, joka sillä oli yritykseen, joka oli sen emoyhtiö varainhoitovuoden 2015 päättyessä – kuten ilmenee mainittua vuotta koskevasta vuotuisesta kirjanpidosta –, eikä se yhteys, joka sillä oli yritykseen, joka oli sen emoyhtiö vain suhdanne- ja rahoitussyistä viitevuoden aikana.
               
            
                  5)
               
               
                  Viides kanneperuste, joka perustuu siihen, että olisi sovellettava keskisuurelle yritykselle säädettyä maksua eikä suurelle yritykselle säädettyä maksua, koska yhteys, joka on todettava tätä varten, on EQO:n ja SALINAS DEL ODIELin välinen yhteys eikä EQO:n ja ERCROSin välinen yhteys.